
ОПРЕДЕЛЕНИЕ
N 7
София, 16.04.2007 година


Върховният административен съд на Република България - 5-членен състав, в закрито заседание в състав:

ПРЕДСЕДАТЕЛ: МАРИНА МИХАЙЛОВА
ЧЛЕНОВЕ: ЗАХАРИНКА ТОДОРОВА
ТАНЯ РАДКОВА
ТАНЯ ВАЧЕВА
ВИОЛЕТА ГЛАВИНОВА

при секретар и с участието
на прокурора изслуша докладваното
от съдията ТАНЯ РАДКОВА 
тълк.дело № 9/2007 година.

Петър Стоянов Дошков, от гр. Благоевград е направил искане до Общото събрание на съдиите от Върховния административен съд за произнасяне с тълкувателно постановление относно характера на административните актове на Министерския съвет на Република България за определяне броя на докторантите, според формулировката в жалбата.
В искането се поддържа, че с определение по адм. д. № 10/2004 г. по адм. д. № 25/2004 г. на Благоевградския окръжен съд, оставено в сила с определение № 4135/10.05.2004 г. по адм. д. № 3362/2004 г. на ВАС е прекратено производството по делото по негова жалба срещу решение на ректора на Югозападния университет "Неофит Рилски"-Благоевград за обявяване на конкурс за докторанти за учебната 2003-2004 г.
Подателят на искането е обжалвал и т. 5 на приложение № 3 към Решение на МС на РБ № 439/17.06.2003 г. за определяне броя на докторантите в ЮУ "Неофит Рилски" - гр. Благоевград /ЮЗУ/. По тази жалба петчленен състав на ВАС е приел, че обжалваният административен акт е нормативен и е отхвърлил жалбата с решение № 3731/26.04.2004 г. по адм. д. № 2097/2004 г.
Петър Стоянов Дошков е обжалвал изцяло решение 439/17.06.2003 г. на Министерския съвет за утвърждаване броя на приеманите за обучение студенти и докторанти - български граждани, във висшите училища и научните организации на Република България през учебната 2003 - 2004 година. По тази жалба е образувано адм. д. № 294/2005 г. С определение № 2839/28.03.2005 г. петчленен състав на ВАС е приел че жалбата е недопустима по отношение т. 5 от решение № 439/17.06.2003 г. на МС, тъй като вече има произнасяне на съда с влязло в сила решение № 3731/26.04.2004 г. по адм. д.№ 2097/2004 г. В останалата част съдът е приел жалбата също за недопустима, но по съображения, че Решение № 439 не притежава структурата на нормативен акт. Развил е доводи, че се касае за общ административен акт, тъй като съдържащите се в приложенията към решението предписания имат конкретен характер, имат ограничен срок на действие (само за учебната 2003 - 2004 г.) и са приети по определен конкретен повод, в изпълнение на чл. 9, ал. 3, т. 6 от Закона за висшето образование. За Дошков като жалбоподател обаче не е налице правен интерес от обжалване, който е абсолютна процесуална предпоставка за допустимост на жалбата му.
Пред вид изложеното подателят на искането намира, че цитираните съдебни актове съдържат противоречия относно характера на обжалвания от него административен акт.
Съгласно чл. 259, ал. 1 във връзка с чл. 261, ал. 2 АПК искане до Общото събрание на съдиите за произнасяне с тълкувателни постановления при противоречива и неправилна съдебна практика по прилагане на законите в административното правораздаване могат да правят и страните по дела, по които има влезли в сила противоречиви съдебни решения и определения. Настоящият съдебен състав намира, че подателят на искането не се явява субект, имащ право на производство по издаване на тълкувателно постановление при следните съображения:
Определение № 4135/10.05.2004 г. по адм. д. № 3362/2004 г. не третира въпроса за характера на акта на горецитираното решение на МС на РБ, поради което не следва да се обсъжда. Постановеното решение № 3731/26.04.2004 г. по адм. д. № 2097/2004 г. третира обжалвания акт като нормативен, а постановеното определение № 2839/28.03.2005 г. по адм. д. 294/2005 г. третира обжалвания акт като общ административен такъв. В случая обаче не са налице два противоречиви съдебни акта-решение и определение, постановени от ВАС. За да е налице хипотезата на противоречиви съдебни актове, то следва резултатът от тях да е противоречив за конкретна по делото страна. Резултатът по делото се съдържа в диспозитива на съдебния акт. В конкретния казус няма противоречие в диспозитива на цитираните съдебни актове-решение и определение като резултат за жалбоподателя. Какъв е характера на обжалвания административен акт – общ или нормативен, е становище на съда, изразено в мотивите на посочените съдебно решение и определение. Мотивите обаче не са част от съдебния акт, тъй като те не пораждат самостоятелни правни последици. Както се посочи, правни последици като резултат за страната по делото има само диспозитивът на съдебния акт. В обсъжданите в случая съдебно решение и определение диспозитивът им не сочи на различни за страната правни последици, поради което и същите не са противоречиви по смисъла на чл. 261, ал. 1 АПК. Липсата на противоречиви съдебно решение и определение не обосновава активна за искателя легитимация да сезира Общото събрание на съдиите от ВАС за произнасяне с тълкувателно постановление.
Предвид изложеното настоящият съдебен състав намира, че искането на Петър Стоянов Дошков следва да бъде отклонено, а образуваното производство - прекратено.
Воден от горното и на основание чл. 264, ал. 3 АПК, Върховният административен съд - петчленен състав,

О П Р Е Д Е Л И :


ОТКЛОНЯВА искането на Петър Стоянов Дошков, от гр. Благоевград до Общото събрание на съдиите от Върховния административен съд за произнасяне с тълкувателно постановление на основание чл. 259, ал. 1 АПК, направено с молба вх. № 2990/14.03.2007 г.
ПРЕКРАТЯВА производството по т.д. № 9/2007 г. по описа на Върховния административен съд.
Определението не подлежи на обжалване.
